ธปท.เผยเข้าใจกันดีกับคณะลูกศิษย์หลวงตามหาบัว
ธปท.ระบุเข้าใจกันดีกับคณะลูกศิษย์หลวงตามหาบัว ในเจตนาการเก็บรักษาทองคำและควรใช้ประโยชน์จากดอกผลในทุนสำรองเงินตราหรือไม่
25 ก.พ. 2554

ธปท.ระบุเข้าใจกันดีกับคณะลูกศิษย์หลวงตามหาบัว ในเจตนาการเก็บรักษาทองคำและควรใช้ประโยชน์จากดอกผลในทุนสำรองเงินตราหรือไม่
นางสุชาดา กิระกุล รองผู้ว่าการ ด้านบริหาร ธนาคารแห่งประทศไทย(ธปท.) กล่าวว่า เชื่อว่าการมอบทองคำในโครงการผ้าป่าช่วยชาติ ของลูกศิษย์และผู้มีจิตสัทธา ที่ต้องการทำตามเจตนาของ “หลวงตามหาบัว"ญาณสัมปันโน หรือ พระธรรมวิสุทธิมงคล เจ้าอาวาสวัดป่าบ้านตาด อ.เมือง จ.อุดรธานี ในการมอบทองคำเข้าเก็บในทุนสำรองเงินตราเพิ่มเติมในวันที่ 12 มี.ค.นี้ไม่น่าจะมีปัญหา เนื่องจากมีการหารือกันแล้วและเข้าใจกันเป็นอย่างดี ระหว่างผู้ว่าการธปท.และคณะลูกศิษย์หลวงตามหาบัว
“วันก่อนที่คณะลูกศิษย์หลวงตา มาพบผู้ว่าการ ธปท.ก็มีความเข้าใจกันดี มีเจตนารมณ์ที่ดี ซึ่งผู้ว่าการ ธปท.ได้พูดคุยใน 2 เรื่อง คือ การเก็บรักษา นำทองคำที่ได้มาเก็บเข้าไว้ในทุนสำรองเงินตรา ของฝ่ายของบัตรธนาคาร ในบัญชีสำรองพิเศษ ซึ่งไม่สามารถเอามาใช้ได้อยู่แล้ว น่าจะเป็นไปตามเจตนารมณ์ แต่วันนั้นทางผู้ว่าการก็ขอความเห็นไปด้วย ว่าถ้าจะเอาเงินดอกผลจากการบริหารสินทรัพย์กองนี้ ไปช่วยแก้ไขปัญหาบ้านเมืองบ้าง เป็นการชั่วคราว มีความคิดเห็นอย่างไร ซึ่งเท่าที่ฟังดูทางคณะลูกศิษย์น่าจะมีความเข้าใจอันดี แต่ยังไม่มีข้อสรุปว่าควรจะทำหรือไม่ และเห็นร่วมกันว่าไม่ควรมาพูดเรื่องนี้ในตอนนี้“นางสุชาดากล่าว
นางสุชาดา กล่าวว่า อย่างไรก็ตามในรายเอียด เรื่องการใช้ผลประโยชน์จากผลตอบแทนสินทรัพย์ดังกล่าวหรือไม่ ยังไม่มีรายละเอียดและการสรุปที่ชัดเจน เพราะเป็นเพียงการหารือเบื้องต้น ซึ่งทั้ง ธปท.และคณะลูกศิษย์ก็เข้าใจกันดี เพียงแต่ถ้าจะดำเนินการอะไรจริงๆทุกฝ่ายควรหารือให้เข้าใจร่วมกันก่อน จะได้ช่วยกันพิจารณาให้รอบครอบต่อไป